b'\n_START_ARTICLE_\nJuknai\xc4\x8di\xc5\xb3 Alkos kalnas\n_START_SECTION_\nKalnas\n_START_PARAGRAPH_\nKalnas beveik suardytas; jo \xc5\xa1laitai buv\xc4\x99 stat\xc5\xabs, dabar apardyti ariant, o \xc5\xa1iaur\xc4\x97s ryt\xc5\xb3 \xc5\xa1laitas nukastas kasant sm\xc4\x97l\xc4\xaf. I\xc5\xa1liko tik apie 33 x 25 m dyd\xc5\xbeio, \xc5\xa1iek tiek auk\xc5\xa1tesnis (apie 3 m) u\xc5\xbe gretim\xc4\x85 lauk\xc4\x85 pakilimas. Alkos kalno \xc5\xbevalgomuosius tyrimus 1963 m. atliko Istorijos instituto archeologai. \xc4\xae \xc5\xa1iaur\xc4\x97s vakarus nuo kalno buvo senov\xc4\x97s gyvenviet\xc4\x97; rasta lipdytos keramikos grubl\xc4\x97tu ir lygiu pavir\xc5\xa1iumi.\n_START_SECTION_\nLegendos\n_START_PARAGRAPH_\nPasakojama, kad ant kalno buvo aukuras ir kunigaik\xc5\xa1\xc4\x8dio r\xc5\xabmai, kuriuose gyven\xc4\x99s valdovas su dukra Laimute. Gyventojams apsikrik\xc5\xa1tijus, senieji dievai \xc4\xafnirto ir per vien\xc4\x85 puot\xc4\x85 \xc5\xbemon\xc4\x97s ir pastatai su dideliu trenksmu kalne prasmego._NEWLINE_Pasak kito padavimo, Alkos pilyje gyven\xc4\x99s bajoras su gra\xc5\xbeuole dukterimi, kuri pamilusi gretimos pilies jaunikait\xc4\xaf ir prie\xc5\xa1 t\xc4\x97vo vali\xc4\x85 slap\xc4\x8dia po \xc5\xa1ventviet\xc4\x97s did\xc5\xbeiuoju \xc4\x85\xc5\xbeuolu susituok\xc4\x97. T\xc4\x97vas nusprend\xc4\x97 priimti krik\xc5\xa1t\xc4\x85 ir dukter\xc4\xaf i\xc5\xa1leisti u\xc5\xbe riterio. Buvo \xc4\xafsakyta nukirsti \xc4\x85\xc5\xbeuol\xc4\x85. Bekertant apsiniauk\xc4\x97 dangus, \xc4\x97m\xc4\x97 \xc5\xbeaibuoti, kilo baisi audra ir pilis su visais gyventojais prasmego \xc4\xaf atsiv\xc4\x97rusi\xc4\x85 praraj\xc4\x85; kalnas imtas vadinti Alkanu kalnu._NEWLINE_Senov\xc4\x97je \xc5\xa1i vieta garbinta vietos gyventoj\xc5\xb3. Pasak padavim\xc5\xb3, kiekvienas praeidamas nusiimdavo kepur\xc4\x99 ir sakydavo \xe2\x80\x9eLabas vakaras, ponas Alkos kalne\xe2\x80\x9c. Jei \xc5\xbemon\xc4\x97s to nedarydav\xc4\x99, nematoma ranka numu\xc5\xa1davusi nuo galvos kepur\xc4\x99. Kalnas buvo m\xc4\x97gstamas \xc5\xbemoni\xc5\xb3, jaunimas j\xc4\xaf da\xc5\xbenai lankydavo pavasar\xc4\xaf ir vasar\xc4\x85.'